2. Όροι για την πρόσβαση των Μαυριτανών ναυτικών στα αλιευτικά σκάφη της Ένωσης

2.1. Το Υπουργείο μεριμνά ώστε ο κατάλογος που αναφέρεται στην παράγραφο 1.2 του κεφαλαίου IV του παραρτήματος να περιλαμβάνει τα λεπτομερή στοιχεία κάθε ναυτικού, στα οποία θα συμπεριλαμβάνονται τουλάχιστον το ονοματεπώνυμο, η ημερομηνία γέννησης, ο τόπος γέννησης, οι δεξιότητές του και τα έγγραφα που αφορούν την ιδιότητα του ναυτικού και την εμπειρία του.

2.2. Το Υπουργείο μεριμνά ώστε κάθε ναυτικός που περιλαμβάνεται στον κατάλογο του κεφαλαίου IV παράγραφος 2 να ικανοποιεί τουλάχιστον τις ακόλουθες απαιτήσεις:

α) είναι εξοικειωμένος με την ορολογία ασφαλείας σε μία από τις παρακάτω γλώσσες εργασίας: γαλλική, ισπανική ή αγγλική γλώσσα·

β) διαθέτει έγκυρο διαβατήριο Μαυριτανίας,

γ) διαθέτει έγκυρο ναυτικό φυλλάδιο Μαυριτανίας ή ισοδύναμο έγγραφο,

δ) διαθέτει έγκυρο πιστοποιητικό το οποίο βεβαιώνει ότι έχει παρακολουθήσει βασική κατάρτιση για την ασφάλεια στη θάλασσα για το προσωπικό των αλιευτικών σκαφών σύμφωνα με τα ισχύοντα διεθνή πρότυπα, συγκεκριμένα τη διεθνή σύμβαση για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών (STCW-F - International convention on Standards of Training Certification and Watch Keeping for seafarers).

ε) διαθέτει έγκυρο ιατρικό πιστοποιητικό που βεβαιώνει ότι είναι ικανός να ασκήσει καθήκοντα επί αλιευτικών σκαφών και ότι δεν είναι φορέας καμίας μεταδοτικής ασθένειας και δεν παρουσιάζει καμία διαταραχή που μπορεί να θέσει σε κίνδυνο την ασφάλεια και την υγεία άλλων ατόμων επί του πλοίου· η ιατρική εξέταση πρέπει να διεξάγεται σύμφωνα με τα ισχύοντα διεθνή πρότυπα και να περιλαμβάνει ακτινογραφικές εξετάσεις για τη φυματίωση·

στ) διαθέτει έγγραφα που μπορούν να περιλαμβάνονται στο βιβλιάριο ή στο έγγραφο που αναφέρεται στην παράγραφο 2.2 στοιχείο γ), τα οποία περιγράφουν λεπτομερώς τις δεξιότητές του και, για κάθε αλιευτικό σκάφος στο οποίο εργάστηκε, το όνομα και τον τύπο του, τον βαθμό ή τα καθήκοντά του επί του σκάφους και τη διάρκεια της υπηρεσίας του επί του σκάφους·

ζ) διαθέτει πιστοποιητικό που βεβαιώνει ότι γνωρίζει μία από τις γλώσσες που αναφέρονται στο στοιχείο α) ανωτέρω·

η) διαθέτει πρωτότυπο αντίτυπο της σύμβασης εργασίας ναυτικού, δεόντως υπογεγραμμένο,

θ) διαθέτει οιοδήποτε άλλο έγγραφο απαιτείται από το κράτος σημαίας του αλιευτικού σκάφους ή του ιδιοκτήτη του αλιευτικού σκάφους.

2.3. Κάθε έγγραφο που αναφέρεται στην παράγραφο 2.2, συμπεριλαμβανομένων των στοιχείων γ) έως θ), εκδίδεται στην ή στις επίσημες γλώσσες της Ισλαμικής Δημοκρατίας της Μαυριτανίας ή της χώρας έκδοσης, και συνοδεύεται από μετάφραση στην αγγλική γλώσσα.

2.4. Σύμφωνα με τα ισχύοντα διεθνή πρότυπα, κάθε έγγραφο που αναφέρεται στην παράγραφο 2.2, στοιχεία γ) έως θ) δεν θεωρείται έγκυρο παρά μόνον εάν ανταποκρίνεται πλήρως στις διατάξεις της παραγράφου 2.3, είναι δεόντως υπογεγραμμένο, δεν έχει λήξει κατά την επιβίβαση, και εάν το κράτος σημαίας του αλιευτικού σκάφους διασφαλίζει ότι η κατάρτιση ή η εξέταση για τις οποίες εκδόθηκε το έγγραφο ανταποκρίνεται πλήρως στις απαιτήσεις που προβλέπονται από το κράτος σημαίας.

Για τον σκοπό αυτό, η Μαυριτανία επιτρέπει στους υπαλλήλους που διορίζονται από το κράτος σημαίας να διενεργούν στο έδαφός της τις αξιολογήσεις και τους λογιστικούς ελέγχους που απαιτούνται. Σύμφωνα με την αρχή της καλόπιστης συνεργασίας, τα κράτη μέλη της Ένωσης συνεργάζονται μεταξύ τους κατά την εκτέλεση των καθηκόντων που απορρέουν από την παρούσα παράγραφο, ώστε να μειωθεί ο διοικητικός φόρτος της Ισλαμικής Δημοκρατίας της Μαυριτανίας.

2.5. Οι Μαυριτανοί ναυτικοί παρουσιάζουν στον πλοίαρχο, και κατόπιν αιτήματός του, τα έγγραφα που αναφέρονται στην παράγραφο 2.2 για σκοπούς ελέγχου. Ο πλοίαρχος έχει δικαίωμα να κρατήσει αντίγραφα των ανωτέρω εγγράφων για διοικητικούς σκοπούς.

2.6. Ο ιδιοκτήτης του αλιευτικού σκάφους ή ο πλοίαρχος που ενεργεί εξ ονόματός του έχει το δικαίωμα να αρνηθεί την άδεια ναυτολόγησης Μαυριτανού ναυτικού επί του αλιευτικού σκάφους της Ένωσης εάν ο ναυτικός δεν πληροί τις απαιτήσεις που ορίζονται στις παραγράφους 2.2 έως 2.4.

3. Συμβάσεις εργασίας των Μαυριτανών ναυτικών

Στις συμβάσεις αυτές πρέπει να προσδιορίζονται τουλάχιστον τα εξής:

α) το ονοματεπώνυμο του ναυτικού, η ημερομηνία γέννησης ή η ηλικία, καθώς και ο τόπος γέννησης·